ลีสซิ่งกสิกรรื้อแผนให้กู้ตามฮอนด้า
ลีสซิ่งกสิกรไทยปรับแผนรับมือลูกค้ารายใหญ่ฮอนด้าหยุดผลิต
21 ต.ค. 2554

ลีสซิ่งกสิกรไทยปรับแผนรับมือลูกค้ารายใหญ่ฮอนด้าหยุดผลิต
นายอิสระ วงศ์รุ่ง กรรมการผู้จัดการ บริษัท ลีสซิ่งกสิกรไทย เปิดเผยว่า บริษัทคงได้รับผลกระทบจากกรณีที่โรงงานผลิตรถยนต์ฮอนด้าหยุดผลิตไม่มีกำหนดอย่างแน่นอน เนื่องจากปัจจุบันบริษัทมีสัดส่วนมากถึง 10% ในการปล่อยสินเชื่อเช่าซื้อรถยนต์ให้กับลูกค้าฮอนด้า
“สำหรับฮอนด้านั้น ในปีหน้าคงกระทบแน่ เพราะเราเองก็เป็นเจ้าตลาดหลักให้กับฮอนด้า ซึ่งตอนนี้ใครจะซื้อฮอนด้าก็คงต้องรออย่างน้อย 6 เดือนกว่าจะได้รถใหม่ ดังนั้นหลังจากน้ำลดแล้วเราก็จะมาปรับแผนใหม่ว่าจะเพิ่มสัดส่วนปล่อยสินเชื่อฮอนด้าให้มากขึ้น หรือหายี่ห้ออื่นมาชดเชยแทน แต่ตอนนี้คงต้องรอดูทางฮอนด้าก่อนว่าจะเอาอย่างไร” นายอิสระ กล่าว
อย่างไรก็ตาม ในส่วนของการปล่อยสินเชื่อในปีนี้ไม่น่าเป็นห่วงแล้ว เพราะแค่ 9 เดือนที่ผ่านมาบริษัทก็ปล่อยสินเชื่อใหม่ได้ถึง 44,137 ล้านบาท ทะลุเป้าสินเชื่อใหม่ทั้งปีนี้ที่ตั้งเป้าไว้ที่ 32,236 ล้านบาท เป็นที่เรียบร้อยแล้ว
สำหรับลูกค้าที่ได้รับผลกระทบจากน้ำท่วมนั้น มีลูกค้าติดต่อเพื่อขอปรับโครงสร้างหนี้แล้ว 250 ราย และคาดว่าหนี้ไม่ก่อให้เกิดรายได้ (เอ็นพีแอล) จะเพิ่มขึ้นไม่เกิน 1% จากปัจจุบันอยู่ที่ 0.88%